送劉道原學士歸南康
作者：蘇轍
朝代：宋

paragraphs: 大川傾流萬物俱，根旋脚脫爭奔徂。
流萍斷梗誰復數，長林巨石曾須臾。
軒昂顛倒唯恐後，嗟子何獨强根株。
三年一語未嘗屈，擬學文舉驚當塗。
心知勢力非汝敵，獨恐清議無遺餘。
扁舟歲晚告歸覲，家膳欲及羞蓴鱸。
隠居高節世所尚，掛冠早歲還州閭。
紛紜世事不著耳，得失豈復分錙銖。
投身固已陷泥滓，獨立未免遭霑濡。
君歸左右識高趣，牛毛細數分賢愚。